DREI DAAG OFFE    Mir Baasler sygen alles Gnoorzi,  ooni Wältglass, ooni Pfuus.  Es kenn kuum ebber  soo vergnoorzt syy  wie miir in unserem Schnäggehuus.  Das isch die allgemaini Mainig  vo änedraa am Hauestai.  Miir aber sinn is alli ainig:  Die Mainig isch is ainerlai.  So kemmet doch emol ko luege  wenn s Martinsgleggli vieri schloot.  Denn gheit au Baasel us de Fuege.  Denn saage miir, wo s duuregoot.  Denn kemme d Bebbi us sich uuse.  Denn lääre d Bebbi iire Gropf  und leere alle zämme s Gruuse  us ganzem Häärz  und us em Kopf.  Denn sinn und hämmer DREI DAAG OFFE,  wie s daas Joor s Faasnachts-Motto sait.  D Blaggedde zaigt, so wämmer hoffe,  die ganzi Faasnachts-Heerligkait.  Dr DANIEL VETSCH het si erfunde.  Dr DANIEL MÜLLER het si präggt.  Zwai Moonet duurt jetz d Eererunde,  wo me sy sich an Tschoope stäggt,  zem zaige, wie mir s Hirni lifte  und au e Batze oder mee  in d Faasnachtsglyggekasse stifte.  Me danggt ganz häärzlig!  s Comité